Елисавета Багряна
Ти, майко

chitanka.info

Ти живота си ни дала

и от първия ни час

в люлката си ни люляла

и си бдяла върху нас.

В твоята прегръдка топла

раснахме из ден във ден,

всеки детски плач и вопъл

спираше там усмирен.

Ти като орлица мощна

с майчиното си крило

без почивка, денонощно

пазиш ни и днес от зло.

За да бъдем ние здрави,

силни, пъргави, добри,

ти умората забрави,

ти се с грижите бори.

Да сме предани другари,

синове и дъщери,

да обичаме България —

туй в сърцата ни дари.

Затова със обич вечна,

майко, ний ще те дарим

и горещо, и сърдечно

днеска ти благодарим.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.